የኮሮና ቫይረስ ወረርሽኝ እስካሁን በወጭ ንግዱ ላይ የጎላ ተፅዕኖ አንዳላደረሰ ተገለጸ
 አዲስ አበባ (ኢዜአ)፡- የኮሮና ቫይረስ (ኮቪድ- 19) ወረርሽኝ እስከአሁን በወጪ ንግዱ ላይ የጎላ ተፅዕኖ እንዳላደረሰ የንግድና ኢንዱስትሪ ሚኒስቴር አስታወቀ። ከውጭ የሚገቡ የፍጆታ ምርቶችን ለመተካት የአገር ውስጥ ኢንዱስትሪዎች የምርት መጠንና አይነታቸውን ጨምረው እንዲሠሩ እየተደረገ መሆኑም ታውቋል።  የንግድና ኢንዱስትሪ ሚኒስቴር የኮሙኒኬሽን ዳይሬክተር አቶ ወንድሙ ፍላቴ እንደተናገሩት፤ የቫይረሱ ወረርሽኝ በአገሪቱ ኢኮኖሚ ላይ የሚያደርሰውን ጫና ለመቀነስ የተለያዩ አማራጭ አሠራሮች እየተተገበሩ ነው።  እስከአሁን ባለው ሁኔታ የአገሪቱ ዋና ዋና የወጪ ንግድ ምርቶች በዓለም ገበያ ላይ ያላቸው ተፈላጊነት ጤናማ መሆኑን ተናግረዋል።  ይሁን እንጂ ኮሮናቫይረስ የሚስፋፋ ከሆነ ጫና ማሳደሩ እንደማይቀርና ለዚህም ከወዲሁ ትኩረት እንደሚያስፈልገውም ጠቁመዋል።  ሚኒስቴሩ ይህንኑ በማስመልከት በአንድ በኩል የወጪ ንግዱ እንዳይጎዳ በሌላ በኩል በአገር ውስጥ የመሰረታዊ ምርቶች እጥረት እንዳይፈጠር እየሠራ መሆኑንም ተናግረዋል።  እስከአሁን ባለው ሁኔታ በተለይም በኢትዮጵያ ምርት ገበያ በኩል ግብይት የሚፈጸምባቸው ምርቶች በዓለም ገበያ ያላቸው የፍላጎት ደረጃ በጥሩ ሁኔታ ላይ እንደሚገኝ ገልጸዋል።  ከዘጠና በመቶ በላይ የቅባት እህሎችን የምትገዛው ቻይና ከበሽታው በማገገም ላይ ስለምትገኝ ፍላጎቷ እየጨመረ መሆኑንም ተናግረዋል።  ከዚህ በተጨማሪም የኮሮናቫይረስ ወረርሽኝ መከሰት በአገር ውስጥ ገበያ ላይ ጫና እንዳይፈጥርና ከውጭ የሚገቡ መሰረታዊ ሸቀጦችን ለመተካት ከኢንዱስትሪዎች ጋር በመግባባት እየተሠራ መሆኑን ተናግረዋል።  ከዚህም ውስጥ ኢንዱስትሪዎች ከሁለት እስከ አራት ፈረቃዎችን በማውጣት በሙሉ አቅም በመሥራት የሚያመርቱትን ምርት አይነትና ብዛት የሚጨምሩበትን ሁኔታዎች እንዲያመቻቹ እየተሠራ መሆኑንም ጠቁመዋል።  ለዚህም ኢንዱስትሪዎችን ከሚደግፉ የፌዴራ ልና የክልል ተጠሪ ተቋማት ጋር በየሳምንቱ የቪዲዮ ኮንፈረንስ በማካሄድ፣ በአካል በመጎብኘት የሚያጋጥሙ የግብዓት ችግሮችን እንዲፈቱ እየተደረገ ስለመሆኑ አቶ ወንድሙ ገልጸዋል። አዲስ ዘመን ሚያዝያ 5/ 2012